避賊引
作者：鄧肅
朝代：宋

paragraphs: 羽檄星馳暴客起，西望烽烟無百里。
夜半驚呼得漁舠，老稚相携三百指。
蠖屈蛇盤破蓬底，忽欲騫身風刮耳。
沙汀𫇢岸少依劉，萬斛愁情空一洗。
迴思當年侍玉皇，禁垣夜直宮漏長。
驅馳誰謂遽如許，客枕不安雲水鄉。
前日蹇驢衝火烈，今此扁舟壓殘雪。
隆暑祁寒欲少休，鉦鼓迫人如地裂。
草廬安得無卧龍，奉天政賴陸宣公。
憑誰急呼人傑起，使我叩角歌堯風。